khistorydata/jeongjo-sjw-relations huggingface dataset:
정조 6년 · 목
領議政徐命善曰。 太廟展謁。聞以十三日推擇。而處暑只隔日。老炎尙未退。此時動駕。下情不勝悶迫。以望後擇日似好矣。予曰。不必爲慮矣。右議政李福源曰。雖以望後推擇。不過數日之間矣。予曰。臨時觀勢下敎矣。判府事鄭存謙曰。昨聞金吾堂上請對所奏。則賊澤之獄中凶言。臣等不勝骨顫心寒。相率登筵。而如此劇逆。卽旋邦憲。有不可已也。命善曰。此等凶逆。若不施法。則非但臣等之不得爲人。將至國綱無復餘地矣。左議政洪樂性曰。劇逆之外。又添劇逆。此等劇逆。不可暫延時刻。亟從臣等之請焉。判府事李徽之曰。豈有凶如此賊。而不卽正法乎。福源曰。用刑雖曰非時。國法自有較重。亟降處分焉。予曰。帳前親問。言 稱我。顯有不臣之心云爾。則此外有何加於此之凶言乎。命善曰。其所凶言。語逼聖躬。又及坤殿矣。大司憲金履素曰。結案雖不得更捧。卽令快施典刑。其他獄中不道之罪。更爲書出。頒示中外宜矣。予曰。當有處分矣。命善曰。逆白之罪。竝與澤徵而正法宜矣。存謙曰。若使此賊復延時日。則安知無如澤徵之凶言耶。竝卽施律宜矣。副校理徐有成等曰。逆白旣結案。不待時。與澤徵快施顯戮宜矣。予曰。儒臣所奏。果何指而言也。有成曰。與澤徵一體正法矣。予曰。有白則只捧犯上不道乎。命善曰。然矣。予曰。玉堂所奏。不過做錯。而大司諫之欲爲合啓。誠極乖當。若過於此者。論以何律乎。命善曰。澤賊當施之律。卽降允兪之音。臣不勝欽歎矣。予曰。當於江上行刑乎。存謙曰。古法例於江外用刑矣。徽之曰。露梁峨嵯峴。卽古行刑之所。而其上蓋有六臣墓矣。存謙曰。何以發此言也。忠魂有知。必厭汚之矣。命善曰。三司旣以有白之同時正刑。有所仰請。則亦降允從宜矣。命植曰。行刑於江以內。則序立百官宜矣。命大臣奏事。命善曰。今日肄儀。左相當進去矣。則甚好矣。予謂兵判金熤曰。卿今番處義誠過矣。卿之向在東銓時。特遂卿心者。非不知國體則有損。而第今日辭樞密一人。予於卿始見。而此箇處義。謂之卓然亦可也。達曙堅守。霎時暫膺。而又復竟遂初願者。其處俱宜。操履可見。予之伊日曲遂者。非爲卿一人而已。其在勵一世奬四維之道。不得不如是故耳。至於今番。則卿之先訓。旣非指的官各。而西銓與東銓。大有異焉。辭於東而就於西者。在卿處義。少無所嫌。然而若使未出之前。一直不出。予亦所商量。而今則不然。適當事會。旣已出膺。又復陳疏引入。則亦可爲一副當節拍。又當昨日復登今日之筵席。今若又爲入。則不但太煩。處義實涉卽當。而況又畢竟若不得善爲收殺。則將不免一世笑端。而竝與前日成就者而將見虧簣之歎。然則豈不大可惜乎。予之此言。非是筵體敦迫之言也。誠以相愛之心。悉布予意。卿其更加深量。無或有少失也。卿於處事。每欠細量。終涉太過。若不念及於末抄。處然過引於初頭。終致上下不及。前功可惜。公私俱妨。此予所謂相愛者存。而有此縷縷於卿者也。熤曰。西銓雖有間於東銓。其爲權要則一也。今承恩敎。諄複開諭。臣雖欲承膺。而太馬之齒已多。樗櫟之材已朽。至鈍之才識益耗。今若强策不能。冒沒承當。則其將得罪君親。公私兩敗而後乃己。此又臣之實不敢聞命者也。予曰。卿雖位躋卿班。顧其履歷。則反不及於翰注。目今生疏。固其勢卽然。而漸次做去。則幾何而不自就鍊孰也。且本兵之任。律以近規。則實無甚難底事矣。大抵威生於廉。廉則固無頗加勉於卿。而明生於公。公則卿豈不盡意循公也。只此二字足矣。而至於節目間小事。詢之校吏。自有故常。出處際凡節。卿子在焉。父子相議。可以爲助。若夫大事則予亦豈無間提耶。如是做去。如是捱過。則予自有有所體諒之日矣。今日此敎。亶爲卿身。實出相愛。卿必回前心。聽予誥焉。熤曰。聖敎轉益感泣。謹仰遵矣。
정조 6년 · 강
命畿伯密啓來到有下詢事。大臣入侍事。遣史官傳諭。
정조 6년 · 강
召見時原任大臣于誠正閣。領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源。
정조 6년 · 목
予曰。卿等輪覽畿伯密啓也。予曰。申光謙成德浣事。若是狀啓所報。則不必召接卿等。而似閒南間罪人言。則以爲申光綏必當伸冤。且渠鄕中有好箇人云。此必是誑惑聽聞之計也。命善曰。罪人所傳。密啓所報。若是相符。必有苖脈之事。尙喆曰。申成兩人。卽當王府發捕矣。予曰。巨魁旣有酌配。此等罪人。何足以本府捕治耶。福源曰。係是逆獄則當以王府發捕矣。命善曰。其所盤覈之節。捕廳反有勝於本府矣。予曰。 先王朝。有此等之賊。則亦以捕廳按治矣。樂性曰。然矣。福源曰。若以捕廳究覈。則雖曰有勝於王府。顧其事面。似涉如何矣。予曰。向日鞫庭。終未嚴覈而止。若復再設三設。亦如前日之訊。則徒損國體。是其難矣。尙喆曰。聖敎至當。而若因此姑寘。則獄體終涉如何。命善曰。自捕廳按査。爰得端緖後。移送本府。亦甚宜矣。樂性曰。論其盤覈之節。則捕廳似勝於禁府矣。福源曰。逆白旣與成哥。有此留宿之親。則必有情節之可覈矣。予曰。只以留宿言之。則亦難取信。李命勳與逆白謂有同宿之事。而終不直招矣。尙喆曰。査得情節後。移本府嚴訊宜矣。予曰。且有下詢事。卿等各陳所見可也。予於朝筵臺啓。以依啓批下者。蓋澤徵罪關大逆。事係倫常。故有此賜批。此是有國大政。固不當拘於事故。而俄承 慈殿 慈宮下敎。誠有難處者。今此下敎。非但拘於私情。而當此屢藏刑之時。猝從臺臣之請。則人心轉益疑惑。中外必當解體爲敎。承聞此敎。節節至當。怳然有覺矣。大抵迓續景命。雖曰切於私情。而鎭安群疑。亦關國計。且下逆本道。施法江外。雖有遠近之別。而 慈敎至此。予亦有深諒。卿等之見。果何如。命善曰。朝筵所奏。出於輿憤。故有所仰陳矣。尙喆曰。大臣諸臺只知有法。不諒非時。故如是準請者。亦或無怪矣。今若改批以下。則以結案時下敎擧行宜矣。存謙曰。如不得江上正刑。下送本道。夬施其律然後。輿憤可得少洩矣。尙喆曰。獄中凶言。聞極駭憤。固當卽施邦憲。而聖敎至此。不可無變通之道矣。福源曰。若送本道。使之正法。則其所勘律。似有反輕之嫌矣。予曰。臺批以依初下敎擧行改書。
정조 6년 · 강
命東萊府使李秉模亞卿陞擢。
정조 6년 · 목
領議政徐命善啓言。東萊府使李秉模文學才猷。儘合擢用。當此位著苟艱之時。不宜久寘外邑。亞卿陞擢似好。故敢達。從之。
정조 6년 · 강
命亞尹中時帶金吾人本職許遞。明日政差出。
정조 6년 · 목
敎曰。金吾京兆職務相妨。亞尹中時帶金吾人本職許遞。明日政差出。
정조 6년 · 강
三司合啓懲討。仍請罪人澤徵夬施支解之典。賜批。大司憲金履素。大司諫申應顯。校理金履正。
정조 6년 · 목
合啓以爲。逆澤之本末。至險凶也。毛髮皆罪惡也。又至湖海儒獄。丙丁以後諸賊。是何等劇逆。而最中執手之托。義翊怨國之惡。與能賊不道之語。一串貫來也。至若逆澤。此而寘之。倫常乖矣。請大逆不道結案罪人澤徵。不待時押去海島。快施支解之典。批以。依初下敎擧行。○再啓以爲。噫嘻國榮德相。一倡於前。湖孼海凶。響應於後。脈絡相貫於澤徵。而情跡畢露於有白矣。請遲晩罪人有白。以大逆不道。卽捧結案。與澤賊一時顯戮於絕島。批以。結案無改捧之法。不允。○三啓以爲。逆澤逆白之許多不道之說。窮凶之謀。俱與國榮德相樂純煥億等諸賊。一串貫來。而湖海諸逆之聲氣。受最翊窮凶之謀計。到今只誅澤白。不誅德億純三賊。又不知何樣禍機伏在冥冥。臣等謂逆賊德相煥億樂純等。竝令王府設鞫得情。依律勘處焉。批以。已諭於前後三司之批矣。
정조 6년 · 강
大司憲金履素啓請諸玉堂竝譴削。賜批。
정조 6년 · 목
履素啓言。逆白以大逆徫捧遲晩後。與賊澤同時顯戮事。方有三司之請。而今日諸玉堂。雖急於與此賊不俱生之意。而莫重臺啓未準請之前。徑請行刑。有乖事體。請入侍諸玉堂竝譴削。批以。急於正刑。有此所懷。論以事面。殊欠商量。今或靳允。了當無期。從之。
정조 6년 · 강
重推大司諫申應顯。
정조 6년 · 목
敎曰。雖緣生疏。筵席周旋之際。做錯甚多。大司諫申應顯從重推考。
정조 6년 · 강
以李養鼎爲東萊府使。備薦也。
정조 6년 · 강
命武知浦別差朴致倫。待用刑。嚴棍懲勵。
정조 6년 · 목
領議政徐命善啓言。卽見慶尙左兵使具敍五狀啓。則以爲機張武知浦漂泊倭大船別差問情中。三代官倭之三字。誤以二字書塡。及其査問之後。遁辭彌縫。別差朴致倫罪狀。請令廟堂稟處矣。問情之誤書。事極疏忽。因此拿勘。不無貽弊。請分付萊府。使之待用刑。嚴棍徵勵。從之。
정조 6년 · 목
領議政徐命善啓言。守禦使鄭民始。總戎使李昌運。江華留守金魯鎭狀啓。今秋合操。令廟堂稟旨分付爲請矣。詰戎之政。不宜久停。何以爲之。敎以。今年畿農。勞民可悶。竝令特爲停止。
정조 6년 · 강
命各道分留庫摘奸。本司郎廳下送。
정조 6년 · 목
領議政徐命善啓言。前持平李秀夏上疏。以分留還穀倉庫摘奸事。有令廟堂稟處之命矣。臺臣所論如此。另加着意。毋或有名無實事。更爲申飭。而別爲差送。狀聞齊到後。臨時更稟。本司郎廳中。請下送摘奸。從之。
정조 6년 · 강
命停啓臺臣竝罷職。
정조 6년 · 목
領議政徐命善啓言。諫院前啓中成胤儉事。以澤徵所發。啓書出於朝紙矣。臺啓停連。惟觀之本事之是非而已。發啓人之罪犯有無。初非可論。且措辭停啓。事未前聞。大損臺體。亦關後弊。伊日停啓臺臣。請竝罷職。從之。
정조 6년 · 목
領議政徐命善啓言。臣於向來以風聞之貽弊民間。請罪伊時臺臣。而尹在醇混入於現告中。至今同在罪籍云。此宜有區別分揀之道。故敢達。敎以。敍用。
정조 6년 · 강
遞同經筵鄭昌聖。知經筵徐有慶。副總管金文淳。
정조 6년 · 목
領議政徐命善啓言。同經筵鄭昌聖今方監印。知經筵徐有慶亦有情勢。副總管金文淳職務相妨。請竝姑許遞。敎以。許遞。
정조 6년 · 강
許施開城府白川郡餉穀加分之狀請。
정조 6년 · 목
開城留守鄭昌順啓言。臣於月前。以本營所管各邑餉穀加分事。狀請蒙允。至於白川郡。則獨不願受。狀間不爲擧論矣。日前該郡守始有加分之請。而民情遑荒。將至絕糧。不得已狀間矣。該郡擧措雖顚倒。獨漏加分。未免向偶之歎。該邑民情。誠爲可矜。敢達。請下詢大臣處之。敎以。守令之晩時請分。固有罪矣。民間之乏糧廢濃。誠極悶然。依狀請特爲許施。
정조 6년 · 목
以李在學爲大司諫。尹長烈爲司諫。徐秉德爲獻納。鄭在信爲正言。李鼎揆爲副校理。
정조 6년 · 강
給河東等邑漂壓戶恤典。
정조 6년 · 목
慶尙監司趙時俊以河東等各邑漂壓民戶馳啓。敎以。河東民家漂失。若是夥然。令備局參考近例。題給穀物。期於奠接事。申飭道臣。他各邑民戶漂失。亦令道臣十分賙恤事分付。凡係蠲繇之政。道臣愓念措劃。而其中河東民戶。皆是斗屋蝸舍云爾。則才經極無。又遭極備。唉彼窮惸。何以聊生。本邑被災民人則舊逋特爲停退事。一體分付。
정조 6년 · 강
命別巡哨官勿汰。待用棍嚴懲。
정조 6년 · 목
御營廳啓言。內宮墻別巡哨官旣不來到。又不稟報。臣有不能檢飭之失。惶恐待罪。而別巡哨官成夢龍。爲先汰去。待用棍。請各別嚴治。允之。敎以。卿則勿待罪。昨聞卿筵奏。當哨哨官之不送管下軍兵。由於新番之致。別巡哨官之擅自彌縫謬例。非今斯今。罪狀與領軍兩哨官。不無輕重云。卿言是矣。然則當哨及別巡哨官勿汰。待用棍。嚴棍懲勵。
정조 6년 · 강
命大司諫申應顯。司諫朴聖泰。獻納李夔。正言崔烜分揀。
정조 6년 · 목
因應顯等牌不進罷職傳旨。敎以。生疏之致。分揀。
정조 6년 · 목
以鄭淵淳爲副修撰。李在協爲左尹。李秉模爲右尹。兪彥鎬爲知經筵。
정조 6년 · 강
命校理徐有成。副修撰沈樂洙朴天行竝蕩滌。
정조 6년 · 목
因有成等削職傳旨。敎以。生疏之致。竝蕩滌。
정조 6년 · 강
金吾堂上等疏請逆澤依賓對時批旨擧行。賜批。判義禁李命植。知義禁徐有鄰。同義禁蔡弘履尹塾。
정조 6년 · 목
疏略曰。臣於再昨求對。雖未能卽地蒙兪。而進定五日之賓對。特允三司之齊請。劇逆肢解之典。卽日將行。王章可伸矣。卽伏見批旨。以依前下敎改書下。臣等相顧愕然。不覺失圖。噫。逆白之首。未懸於稿街。又使逆澤差遲時日。則民彝之斁絕。王綱之墜地。尤復如何哉。伏願聖明亟收成命。一依賓對時批旨。卽速擧行。批以。昨日筵中。已諭矣。
정조 6년 · 강
修撰鄭淵淳陳疏辭職。仍懲討。賜批。
정조 6년 · 목
疏略曰。以臣爲弘文館副修撰。恩旨自天。召牌臨門。以臣病狀。無以承膺。又此違逋。跡涉慢蹇。玆敢自列。包削臣職。噫。亂臣賊子。豈有如逆澤逆白之窮凶絕悖者乎。伏聞賓對時及諸宰三司諸臣同聲力請。得蒙允許。將以正法。庶可以少洩神人之憤。至於逆白。則不許結案之改捧。臣竊憂慨。莫知聖意之攸在也。噫。彼最中位躋正卿。身旣休退。陰謀凶計。無不參涉。至於義翊。得保首領。莫非聖恩。渠當縮伏。論其最翊。卽其窩窟也。根柢也。臣謂合辭中前後諸賊。一竝亟施邦憲也。批以。已諭。爾其勿辭察職。
정조 6년 · 강
兩司聯箚請金吾諸堂譴罷。都事拿問。賜批。大司憲全履素。大司諫李在學。司諫尹長烈。掌令魚錫齡。持平柳協基李顯模。
정조 6년 · 목
箚略曰。逆澤之結案。今幾日矣。卽伏見擧條批旨。以依前下敎擧行改下。噫嘻此何事也。伏願更加三思。依賓對所下批旨。令該府卽刻擧行焉。至若白賊。乃是已結案未伏法之罪人。而旣無受訊之事。而遽有徑斃之擧。使万古之劇賊。不得施顯戮之典。該府烏得免疏虞之失。金吾諸堂。竝命譴罷。當該都事拿問處之。救療官令攸司嚴勘。以爲重獄體懲後弊。批以。首陳事。卿等未聞昨日筵敎乎。次陳事。法不可撓改。末端事。堂郞何知。不允。至於救療之官。宜施懲治之典。以勵日後。今攸司科治。
정조 6년 · 강
正言韓用龜上疏懲討。仍辭職。賜批。
정조 6년 · 목
疏略曰。噫丙丁諸賊。至今追思。恨不能食肉寢皮。而豈意今日。又生兩賊。至此之極耶。凡於六七年之間。旣有埋凶挾匕之變。又有詬天罵日之逆。仁恕太過。法綱甚疏。伏願亟命有司。更加窮覈焉。臺閣之任。當此懲討方張之日。尤不當一日虛縻。臣之私義。終無進身之路。乞許鐫削。以安私分。批以。所陳。悉諭諸批。爾其勿辭察職。
정조 6년 · 강
判下刑曹擊錚原情覆啓。
정조 6년 · 목
該曹啓言。白川居趙載鼎擊錚原情。待本道啓聞後。請稟處。敎以。眞有可冤之端。許久逮繫。殊非欽恤之政。至於可遠。情狀之疑晦。不一其端。喚出趙鍐。使之作證於事已之後。田間之謳。井邊之語。廚中之窺。設令有信然之跡。事屬虛謊。未可爲殺獄之詞證。上項數條。便歸落空。此而仍令同推。能無失當之歎乎。粧成福德而計不售。做作農歌而謀不行。又是可遠之罪案。而卿又覷破奸狀。論列至此。可謂無容更議。李可遠爲先分付道臣。使之牢囚營獄。以待結末。趙載恒酌決當否。更加參量覆啓。
정조 6년 · 강
金吾以犯上不道罪人有白徑斃。籍沒家產啓。
정조 6년 · 목
太廟秋享。在再明也。
정조 6년 · 강
行抄啓文臣科次于誠正閣。
정조 6년 · 목
三下洪履健。次上曺允大。七律三中洪履健。三下李錫夏等。以次坼封。予曰。洪履健可謂兩場壯元。而李柦承之兩試居末。誠可怪矣。念祖曰。然矣。予曰。榜則待在外應製上來。同爲出榜。念祖曰。監印役事。今幾垂訖。而御製序文。姑未下。故不得開印矣。予曰。下之矣。
정조 6년 · 강
命明日抄啓文臣課講處所。以便殿爲之。
정조 6년 · 목
因課講取稟。敎以。當於便殿爲之。試所承旨則該房當以奉審出去。同副入侍。
정조 6년 · 강
以韓光會爲判義禁。趙㻐爲知義禁。洪檢李★(土+甲)爲同義禁。
정조 6년 · 목
敎曰。昨日臺箚中請譴。此是無例之事。且係後弊。雖不從施。其在禮使之政。不可不俾伸廉隅。金吾諸堂竝許遞。今日政差出。又敎曰。禁府堂上前望單子入之。
정조 6년 · 목
敎曰。何時下敎。政官尙不入來開政。判堂尙或然矣。至於亞三堂。何敢無端逡巡至此。此亦紀綱所在。更加催促。如復遲滞。卽捧下義禁府推考傳旨。只判書出牌。
정조 6년 · 강
命新除禁府堂上斯速謝恩。
정조 6년 · 목
敎曰。禁府堂上。不可暫曠。新除授禁府堂上。竝卽牌招。斯速謝恩。
정조 6년 · 목
以沈樂洙爲校理。洪文泳爲副修撰。
정조 6년 · 강
命京畿牙兵習操姑停。
정조 6년 · 목
京畿監司李亨逵以今秋廵牙兵習操。依節目設行。令廟堂稟旨分付馳啓。敎以。守總操鍊。旣軫民事。日前特令停止。況此廵牙兵習操之閑漫事乎。此時撓民之政。不可屬之詰戎而不念濶狹。停操事回諭。未報來道內諸營水陸操。今年亦竝姑停止之意。自備局分付。
정조 6년 · 강
判下兵曹 宗廟展謁 景慕宮展拜時軍兵磨鍊草記。
정조 6년 · 목
因該曹草記。敎以。以訓局步軍十五哨。馬軍四哨爲先後廂。禁軍五番隨駕留陣外。留營寘之。
정조 6년 · 강
命罪人有喆解枷囚擧行形止草記。
정조 6년 · 목
敎曰。臺啓未停。雖不發配。旣非寘辟之囚。則當此潦熱。具格枷杻。許久寘之獄中。不無徑斃之慮。發配罪人有喆解枷囚。以待決末。此非該府爭執之事。斯速擧行。擧行形止。待新除堂上出仕。使卽草記。如是下敎之後。萬一遲滯。當該入直都事。當各別處分。以此分付。
정조 6년 · 목
太廟秋享。在明日也。
정조 6년 · 강
進御加減六和湯。命自今日一貼式煎入。榻敎也。
정조 6년 · 강
遞承旨李時秀徐有防金宇鎭李世奭。以鄭志儉徐鼎修李在學李文源代之。
정조 6년 · 목
時秀不爲仕進。敎以。許遞。前望單子入之。○敎曰。左承旨聞有實恙。許遞。前望單子入之。○敎曰。左副承旨同副承旨許遞。前望單子入之。
정조 6년 · 목
予曰。兼春秋馳往 宗廟殿內。勿爲奉審。祭品之精潔與否。看審以來。予曰。今番澤賊之帳殿稱我曰有不臣之說。考諸勘亂錄。闡義昭鑑。明義錄。亦是所無之賊矣。雖曰與致雲罪惟均。而致雲則自有醞釀之久。至於澤賊則元無怨國之端。而忽地誣上者。尤極痛駭矣。在學曰。今此凶逆。果是載籍所無。而逆白之不施典刑。徑斃獄中。己極憤惋。賊澤之尙靳邦刑。又致徑斃。則輿情益鬱。當復如何耶。予曰。今番鞫庭。初不施一箇刑杖。不可謂親鞫。而且諸囚之酌處。極施曠蕩之典矣。在學曰。鞫囚之或配或放。雖出寬仁之聖意。顧其國法。則失之太過矣。予曰。其中一款語。與湖獄取招。沕然相合矣。在學曰。一種不逞之徒。前後和應。做出罔測之言者。益極駭憤矣。予曰。兪恒柱事。以査啓觀之。猶未淸脫。而參以人情。則以無如許之事矣。在學曰。然矣。予曰。本邑事。儘不成說。本府回啓。卽爲擧行事分付。
정조 6년 · 강
命十一日輪對爲之。
정조 6년 · 목
以李敬玉爲大司諫。尹尙東爲副校理。徐有成爲副修撰。
정조 6년 · 강
推黃海監司黃昇源。
정조 6년 · 목
敎曰。海營所管鄕將官題目中。書以把總。海州判官金厦臣。不但與時判官姓同而名不同。揆以官制。蔭倅必不爲武將官。或是訓判之謂也。至於各哨哨官亦然。書以海判處甚多。似因襲謬。未及照檢。其爲礙眼則甚矣。該監司黃昇源推考。後勿如是之意回諭。
정조 6년 · 강
命承旨李文源給牒敍用。
정조 6년 · 목
政院以文源方在削職啓稟。敎以。向來事。雖非自己之失。而矇不覺察。難免重勘。然罰已行矣。給牒敍用。
정조 6년 · 강
命東萊府使李養鼎。不多日內。使之辭朝。
정조 6년 · 강
命端川府使邊鎭城特爲加資。
정조 6년 · 목
咸鏡監司鄭元始以各邑畢賑馳啓。敎以。此狀啓明日內回啓。其中端川府使邊鎭城治績。纔已聞之。觀此狀本。辦穀甚多。抄飢亦精。此等守令。宜有別般激勸之政。以聳後來之人。況千石自備守令論賞。載在法典。特爲加資。
정조 6년 · 목
禁將右捕將李柱國。以南 關王廟獻官出去也。
정조 6년 · 강
命李敬懋罪名。以遠竄改書。
정조 6년 · 목
敎曰。律名稍重之故。臺啓雖已不允。更思若此則不但出場無期。卽今配所。亦無異於遠竄。徒流案及傳旨中李敬懋罪名。以遠竄政書或付標。伊日批旨還入。亦以依啓改書出。該房知悉。
정조 6년 · 강
重推黃海監司黃昇源。
정조 6년 · 목
敎曰。坼見本道殿最題目。下語多欠核實。似褒似貶。中上相混。殊非嚴考績之意。且況新當黜陟。理宜淬勵。胡乃若是漫漶。黃海監司黃昇源從重推考。
정조 6년 · 강
行 宗廟　永寧殿秋享。
정조 6년 · 강
重推藝文提學李性源。
정조 6년 · 목
因三牌啓辭。敎以。無端違牌。此何分義。當此劇熱。多士之許久等待。亦豈不可悶。從重推考。更卽牌招。違牌傳旨。勿爲捧入。
정조 6년 · 강
設七夕製于泮宮。
정조 6년 · 목
敎曰。右承旨持此御題。與藝文提學偕往泮宮。試取以來。○以宋知遂寧府李燾謝親覽所進長篇一祖八宗之事稱其書無愧司馬遷詔藏秘閣爲表題。
정조 6년 · 목
敎曰。七夕製居首生員尹若烈直赴會試。之次生員徐貞輔給二分。之次進士金復仁。生員柳師模。各給紙筆墨。考例捧傳旨。又敎曰。入格儒生來侍事分付。予曰。李翼晉放榜乎。羽晉曰。有科然後。可付殿試矣。予曰。當選於抄啓文臣。勿以決科爲意。益加做讀。
정조 6년 · 강
配張得大于甕津府。梁慶柔于泰安郡。
정조 6년 · 목
刑曹啓言。獄囚救療官張得大梁慶柔。竝考律勘處事命下矣。取考律文。則凡獄囚應請給醫藥。而不請給。因而致死者。杖六十徒一年。以此照律。得大甕津府。慶柔泰安郡。各定配所押送。而杖則待用刑。令各該配所官。各別嚴杖事。請分付兩道道臣。允之。
정조 6년 · 강
召見入格儒生于誠正閣。
정조 6년 · 강
大司諫李敬玉陳疏討逆。仍辭職。賜批。
정조 6년 · 목
疏略曰。于紀犯倫之賊。連歲不息。至有澤徵有白而極矣。噫。此兩賊無父無君之心。氣味交濟。脈絡相貫。外托應旨。內售不逞。詬天罵日。無所不至。及夫移蹕親訊之曰。澤賊稱我不臣之供。自凶悖慢不道之言。如出一口。節節凶慘。渠若有一分北面之心。豈忍爲此。澤賊結案下獄之後。發惡犯上之言。曰不絕口。三司支解之請。實出擧國齊憤之心。而纔允旋寢。惟願還下前批。卽行典刑焉。逆白之未及肆市。徑斃獄中。大逆按律之論。已發於生前。則今此收孥之典。斷不容少緩也。噫嘻最中頂踵毛髮。莫非國家之洪造。而不思一心圖報。乃反與其姪枳塞怨懟之義翊。同心合力。嘯聚包藏禍心之徵白。或執手而相托。或信宿而設計。行貨圖囑。粧出凶疏。此實最翊澤白。一而二。二而一者也。殿下特以㴠容之盛德。一番平問。或以世臣而酌處。或以粗率以特放。刑政之失。豈有大於此者乎。李義直。又是最中之猶子。而義翊之堂兄也。接宿凶徒。聯枕綢繆。至出於鞫囚之招。則諸賊陰秘和應之情跡。豈有不知之理乎。亦願亟允臺請。最中三叔侄。幷加嚴鞫。夬正邦憲。至若崔鍾岳。卽有白之女壻。而䄂疏示人。借隸勸呈。夢麟爲逆澤之接主。而受疏立草。字字呼寫。鄭聖休乃有喆之切姐也。有源乃凶白之孼弟也。而惟此四凶之腸肚相連。爛熳謀凶之狀。昭不可掩。此獄肯綮。專係四凶。而或示生路而定配。或以減死而爲奴。或矜年老而特放。或謂挽止而全釋。金養淳之可否賊疏。李命勳之緊出囚招。俱犯難赦之罪。而特以忠臣之裔侍從之臣。不爲更覈。幷令放釋。有喆以白賊之親兄。陰謀凶計。必有相通參知之理。白賊旣斃之後。究得情節。只此一路。而囚單纔上。旋卽發配。繼以有解枷之命。獄體疏虞。群情駭惑。不可不一一鞫問。隨其罪而罪之也。噫。彼崔光泰金天鍚。身居首善之地。規避大論者。其心所在。有浮於澤白。如此無倫悖義之類。決不可薄竄而止。拿鞫得情。斷不可已也。臣於見職。宜卽★(足+曷)蹶以效沫血之忱。而當暑泄痢。浹旬危劇。敢以草草數語。惹入文字。伏乞聖明特垂察納。仍削臣職。以治慢蹇之罪。批以。所陳已諭諸批。爾其勿辭察職。
정조 6년 · 강
承旨李文源陳疏自引。賜批。
정조 6년 · 목
疏略曰。臣前後敭歷。罔非踰分。至於藩臬重任。非臣所堪承。而竟致人言峻發。自分爲聖世棄物。纔過半年。特授臣銀臺之職。噫。臣之所遭。罔非重犯。雖欲冒昧進身。何奈得也。亂逆層生。懲討方張。蒼黃登途。而顧此釁疪在身。蠢動無路。特命刊去仕籍。許其沒齒田廬。批以。爾其勿辭。從速察職。
정조 6년 · 강
命承旨李文源嚴飭仕進。
정조 6년 · 목
敎曰。院中苟艱。疏批已下。同副承旨李文源。卽爲牌招察任。知則不犯。筵敎丁寧。人言噴薄。洞燭無餘。廉隅別無可言。各別嚴飭仕進。
정조 6년 · 강
遞承旨李文源。以申思運兪彥邦爲承旨。尋遞思運。以金宇鎭李文源爲承旨。
정조 6년 · 목
文源不爲仕進。敎以。宜令一伸廉隅。許遞。前望單子入之。○政院以思運前以安東縣監居下。方在未蕩滌啓稟。敎以。勿施。前望單子入之。
정조 6년 · 목
予曰。朝筵以左副承旨許遞事。有所下敎。而以右副承旨誤書以出者。誠可怪矣。鼎修曰。果不善擧行矣。予曰。此後承旨仕進與否。逐日傳送司謁房。
정조 6년 · 강
推洪忠監司洪秀輔。
정조 6년 · 목
義禁府啓言。觀此洪忠監司洪秀輔査啓。則以爲忠州牧使兪恒柱設宴張樂一款。隨行官屬院隸沙工等初次納供。則全事掩諱。及夫李重杭韓德欽等招內。皆曰目見然後妓樂率去事。始乃直告。而張樂一款。終始發明。權國觀則金蓍耇洪宗盡之服制未盡。而勒稱脫服之說。關係誣人。依査官所報。亦爲嚴囚。以待處分云矣。兪恒柱以侍從之臣。臣民普痛之日。泛舟尋院。何必於此時。妓女樂工。亦何爲率去。照法重勘。在所不已。權國觀敢生逞憾之計。未盡之服。謂之己盡。挺身立證。恣意誣人。論其罪狀。誠極痛駭。各別嚴飭事分付道臣。啓下行査至重。査啓中道臣結語內。恒柱罪狀。初不指一論列。只謄各人之招。矇然修啓。請該道臣推考。允之。敎以。今日內。照律草記。
정조 6년 · 강
命時囚南柱老減死定配。錢物推給本主。
정조 6년 · 목
因柱老査啓。敎以。觀此査啓。南柱老事。不可但以鄙瑣言也。渠雖無恥。名以法從。作此駭悖之擧。此而尋常勘處。當此吏不畏法。民不聊生之時。無以懲後而勵他。然受賕差與監守自盜有間。雖不直置極律。八千餘金禮錢出納去來之印署文簿。旣在營中。昭不可掩云爾。則亦可謂眞贜現露。渠供中推諉之人。到今亦皆落空。以此以彼。所爲萬萬無狀。更令置對捧供。徒歸屑越。時囚罪人南柱老。減死定配禁錮等節。參考法典草記事分付。以近來現發之事推之。守令之作奸。每在於此事。此後若不嚴立科條。痛禁舊習。流弊將不知至於何境。以此意自廟堂嚴飭諸道。其中尤甚之道。尤當愓念處。一體嚴飭。 敎曰。監臨官吏。求索部內財物。照律後財物則推給本主。昭載大明律。南柱老所受禮錢稱名之物。令道臣嚴飭。盡數推給事分付。
정조 6년 · 강
景慕宮令一員。命以文官加出。直長出六區處。
정조 6년 · 목
領議政徐命善啓言。 景慕宮官員。只是二員。番次茍艱。令一員以文臣加出。直長以蔭官差出似好。故敢達。從之。又啓言。直長旣以變通。則時任直長。合有區處之道矣。敎以。出六區處也。
정조 6년 · 강
景慕宮宮底居民所請筋角等事。命成節目出給。
정조 6년 · 목
領議政徐命善啓言。 景慕宮宮底居民輩所請諸條中。筋角等事。足爲聊賴之資。自備局成節目出給。請以爲奠業。從之。
정조 6년 · 강
景慕宮移付守僕窠。爲先加出。自今朔給料。
정조 6년 · 목
領議政徐命善啓言。 景慕宮員役。若干守僕外。無他下屬。故凡諸擧行。殆不成樣。守僕則 義烈宮守僕二名。移屬本宮。使令四名。以戶料兵布差定。以爲使役之地。戶曹奴婢中。各一百口劃付。而就均廳給代條。直爲輸送之意。請定式施行。從之。敎以。移付守僕窠。無端區處。亦宜軫念。令該曹爲先加出二窠。自今朔給料布。而移付二窠有闕。次次勿補。設或差代。該曹據此陳稟事。申明分付。
정조 6년 · 강
遞判義禁李命植。藝文提學李性源。
정조 6년 · 목
領議政徐命善啓言。判義禁李命植。藝文提學李性源本職。具是劇務。兼帶不無相妨。請竝許遞。從之。
정조 6년 · 강
飭各道火藥私賣。
정조 6년 · 목
知事具善復啓言。鳥銃火藥等物。不得私賣買。卽是不易之典。近來奸細輩。品劣之火藥。私賣。外邑下輩貪利貿去。自備局嚴飭各道監兵水營似好。故敢達。從之。
정조 6년 · 강
飭南水兩邑流散之民。
정조 6년 · 목
判尹鄭昌聖啓言。今年畿甸最爲失稔之中。南水兩邑尤甚。小民流散云。另飭道臣及該邑守令。各別曉諭。俾卽安堵之地。請措辭行會。從之。敎以。卿之所奏。實爲目下切急之務。自廟堂以此意措辭。各別嚴飭該道臣處。如不悉心安集。致有從後現發之擧。自道伯以至守宰。當別樣有處分。南水兩邑。雖以最尤甚之故。有此傳說之入耳。外此道內諸邑。太半是尤甚。流民之四散。亦足反隅。一體嚴飭之意行會也。
정조 6년 · 강
改差南陽府使姜游。
정조 6년 · 목
領議政徐命善啓言。南陽府使姜游近以身病。多有廢衙時云。今姑改差。請令該曹各別捀差。從之。
정조 6년 · 강
飭軍保米布防納之弊。
정조 6년 · 목
副司直李敬懋啓言。本營當年條。軍保米布。今當發關新捧。而近來外邑。擧行解弛。木之麤短。米色麤糲。不合軍餉。今年木則準尺。米則擇捧而如有過限防納之弊。則當該守令論責之意。請申飭。從之。
정조 6년 · 강
命侍從堂上。堂下違牌坐罷人。竝敍用。
정조 6년 · 목
予曰。近以民事之艱難。連致心慮。氣度恒多不寧。當用何劑而可得快勝乎。丁文壽曰。亦緣時候之陰溫濕而然矣。予曰。文壽之觀脈。可謂扁鵲矣。
정조 6년 · 강
以洪檢爲大司諫。李宗燮爲司諫。李昌漢爲獻納。兪彥修姜彝正爲掌令。李書九尹履相爲持平。
정조 6년 · 목
敎曰。臺諫前望單子入之。
정조 6년 · 강
有政。吏曹判書李性源。參判鄭一祥。
정조 6년 · 목
以朴天行爲副校理。鄭淵淳爲修撰。韓光會爲判義禁。洪樂命爲藝文提學。李東燁爲南陽府使。
정조 6년 · 강
命南陽府使當日入侍。
정조 6년 · 강
召見輪臺官及京畿監司李亨逵。南陽府使李東燁。禮曹判書鄭民始。監印堂上鄭昌聖于誠正閣。
정조 6년 · 목
予曰。南陽年事。聞甚慘歉云。凡於勞來之際。必盡安集之方。無使一民以致顚連之患。益加殫誠。善爲荒政也。予曰。畿內農形。果何如云耶。亨逵曰。南陽水原。雖曰獨凶。金浦通津等邑。亦値大歉云矣。予曰。代播之不實。亦是民人懶農之致。而至於執災之際。或有虛實相蒙之弊。今使道臣欲爲趁早發巡者。爲慮此弊也。卿其從速還營。磨鍊分等也。亨逵曰。晦前某條還營矣。予曰。卿於巡路。以還穀之分數。晩播之蠲稅。宣布德意也。亨逵曰。今夏麥還。分數停退。故民情賴安。今玆秋還。依麥還例爲之。則庶爲安集之道。下詢大臣下敎宜矣。予曰。卿言好矣。大抵所恃者惟民情。而今此畿甸尤値大歉。其所接濟之方。宜有自近而及遠。卿其體此宵旰之憂。以濟捐瘠之患也。謹當申飭守宰矣。予曰。北道奉審之行。何當辭朝乎。民始曰。十六日欲爲下直矣。予曰。還穀之分數停捧。果何如。民始曰。已與該堂酬酌矣。予曰。他道還穀。何以爲之乎。承旨趙時偉曰。嶺南雖曰告歉。似不至停退之境矣。予曰。久未見卿。故使之特召耳。印役今至何境乎。昌聖曰。箋文姑未入印矣。予曰。秋曹與吏兵曹。反有較重。論其政令。生民休戚。都在是矣。承旨李在學曰。果然矣。予曰。畿內年事。已致大歉。言念民事。不勝憂悶矣。昌聖曰。峽邑稍勝云矣。予曰。還穀分數停捧。果何如。昌聖曰。在民則爲惠大矣。予曰。當以尤甚邑抄出停捧矣。
정조 6년 · 강
前兵曹判書金熤再疏辭職。賜批。
정조 6년 · 목
疏略曰。臣本賤品。濫叨不敢當之恩。罔知攸屆。冒上辭章。反奉聖批。辭旨隆渥。豈不欲感激圖報。而顧所叨非其任也。其於一世之竊笑何哉。亟刊臣職。批以。輔相重任也。不必備。惟其人。豈以鼎席之告缺。晉卿而備任。取諸卿者有之。非予私于卿。予惟國事扤捏。渺無崖畔。中夜以興。昧昧我思。不煩夢卜。獲卿爰立。弛網頹維。卿可振之。澆風訛俗。卿可正之。胡乃不體予懃懇之諭。再上巽牘。循蹈台扉之故常也。人臣出處。視時緩遽。予不敢知今之時。世道已返醇歟。人志已底定歟。亂萠已杜折歟。稼穡不卒痒。而黔黎不困瘁歟。譬如人病在膏肓。元氣痿薾。外邪交攻。此豈醫國良手越視却步之日乎。以卿忠悃。念到于兹。必想駕屨之不侯。予不多誥。卿須深諒。仍命遣史官傳諭于右議政。
정조 6년 · 강
持平尹履相。掌令兪彥修上疏自引乞遞。竝賜批。
정조 6년 · 목
履相疏略曰。向者論啓逆澤也。未諳格例。兩司之箚。至請譴罷。何可以時日稍久。不思所以自處之道乎。私義終難晏然。遞斥臣職。彥修疏略曰。向叨見職。三司譴削之請。發於司直之地。到今追思。惶汗浹背。以此情踪。不可仍冒。遞斥臣職。竝批以。勿辭。亦勿退待。
정조 6년 · 강
有政。吏曹參判鄭一祥。參議趙鼎鎭。兵曹判書李命植進。
정조 6년 · 목
敎曰。陳疏憲長許遞。今日政差出。○以李敬養爲大司憲。權欕爲司諫。權裕爲持平。金翊休爲獻納。沈樂洙爲副校理。花陽君權爲都總管。李敬養爲副總管。
정조 6년 · 강
命京畿監司李亨逵。黃海監司黃昇源重推。各站撥將。査出狀聞。
정조 6년 · 목
因按問使沈頤之密諭祗受狀啓。敎以。傳自撥路。一則除奉使人沿路作弊也。一則爲獄囚之曠日滯繫也。觀此祗受狀啓遲延。反不如京校之騎驛。申飭之意。果安在哉。京畿黃海兩道監司。從重推考。各站撥將。爲先令各該監司。姓名査出狀聞。待用棍。各別嚴棍懲勵。後復若此。列站中稽滯處撥將。令道臣重治事。分付備局。星火行會。
정조 6년 · 강
召見監印堂上鄭昌聖于觀物軒。
정조 6년 · 목
予曰。予於昨日畿伯發巡辭陛時。已有下敎。而今年穡事。畿湖兩南。大抵失稔。而至於畿甸爲尤甚。雖謂之大無可也。旱澇之後。如干餘穀。尙祈成實矣。近日東風連吹。且有蟲損。今則判慘凶。民人之畢竟顚壑。姑無論。目下流散者。亦必多矣。每念及此。誠爲罔措。宵衣旰食。亦歇後語也。終至無可奈何之後。雖欲賙捄。亦無及矣。不如趁此稍早。蠲減之政。撫摩之道。十分講究。然後彼皇皇嗷嗷之民。庶幾有所恃而自相安堵。此誠今日不可緩之急務也。昌聖曰。然矣。予曰。峽邑雖或可支。而野邑慘歉處。可謂無可奈何。若無朝家之別般軫恤。民何以資生。民何以安堵乎。思之及此。寢食不安。不可不一番曉諭。蠲稅減糴。使許多生靈。爲一分安接之道矣。予曰。右副素㛠於諺譯云。與監印堂上鄭昌聖及右承旨徐有防。左副承旨李在學。同往賓廳。多率能書書吏。眞本三十件。今日內書入。右副則與刑判以諺譯。詳細翻謄一本入之。則當自內校正以下。右副持其校正本。與監印堂上出往外閣。眞諺合二百五十件。以活字監董印入可也。蓋諺譯翻謄。使鄕曲愚夫愚婦。必欲知予爲民至意。俾有一半分安堵之事。卿等體予此意。詳細翻謄也。
정조 6년 · 강
下蠲稅減糴綸音于畿甸。
정조 6년 · 목
敎曰。嗟。爾畿甸民人。明聽予心服之諭。予嘗觀周禮十二荒政。薄征居第二。薄征之要。莫先於蠲稅與減糴也。今年穡事。畿甸嶺湖以歉告。而畿甸最甚。畿甸之中。沿野又尤甚。蓋始旱終澇。間以蟲風。凡所以害我禾稼者。無所不有。噫。旱則躬禱。蟲則酺禳。一風旰予食。一雨宵予衣。自春徂秋。予不敢遑息。而竟使吾民。罹此饑饉。靜言思之。咎在一人。環東土數千里。百萬生靈。孰非赤子。而曰若畿甸。國家根本之地也。在唐冀方。在漢三輔。奉園寢而列保障。水陸之要衝。舟車之都會。捍衛上都。應接諸路。賦役繁而重。人民貧且瘠。雖在樂歲。尙困倉厫之輸。況値荒年。寧辦總結之納。星次在虛。秋序方殷。彼耕不諐穎不害者。庤錢理鏄。四隣皆出。而嗟我畿氓。修經辛勤。慘彼災損。旣匱擔石之收。又乏穗秉之利。豈汝不睯。由予否德。嗚呼。爾等仰不得以事父母。俯不得以育妻子。嗷嗷皇皇。無計糊口。尙有何暇出粟米。以應公稅與官糴也哉。倉開十月。毒遍一境。欲納則括如龜毛。不納則加以犴牢。其勢安得不保抱携持。散而之四乎。予寡人所以如聞癸庚之呼。靡安乙丙之枕者也。予又思之。寧失幾千頃公稅幾萬包官糴。不忍坐視一夫一婦之轉于溝壑。迺命道臣。前期發巡。代播田蠲稅處外。晩移受災之全不掛鎌者。遂野逐坪。細審執頉。亦欲幷行免賦。至於還穀。尤甚邑減三之一。之次邑減四之一。稍實邑減五之一。俾一道大小民庶。均蒙一視之澤。而尤甚邑面里之尤甚處。何拘三之一。雖或減其半。無所不可。且聞田穀頗勝於畓穀。雖在已減之外。當捧條中。亦許相當穀酌量代捧。以稅則蠲。以糴則減。如是而爾輩棄鄕里離親戚。去將何之。咨我民人。奠厥攸居。罔或流散。若其最顚連尤無依之類。又俟分等啓聞。予於開春。發倉而賑貸之。嗟。爾畿甸民人。明聽予心服之諭。噫。俵災則虛實易蒙。汚邪之室。輒先橫占。瘁痒之稼。幷入勒徵。停糴則每在歲末。窮民未嘗沾惠。豪鄕得以售奸。予竊甚痛之。迨今未秋。布玆申諭。能否在守宰。管檢在道伯。一有不勤。法懸象魏。邦畿咫尺。無間戶庭。予當考勤慢行賞罰。嗚呼。代播及晩移之執災。尤甚或之次之減糴。非曰稱意。亦非曰施惠。災實宜有區別。捧減俱出懷保。農糧賑資。皆汝飯粥。公倉私囷。等汝蓋藏。爾等咸須聞知。凡停退外穀物。趁此甕罌未罄。各宜隨力早輸。又若換捧之令。姑捄目前。賙飢之政。擬擧歲後。咨我民人恃而無恐。噫。蔀屋疾苦。宛若在已。聞汝等安堵。予眉可展。聞汝等不安堵。予心如焚。嗟。爾畿甸民人。明聽予心服之諭。
정조 6년 · 강
諭京畿監司李亨逵。水原府使閔鍾顯等處。
정조 6년 · 목
敎曰。此綸音。道臣發巡時齎去。曉諭民人。使一民無不聞不覩。以爲知此意安堵之方。而民之知否。自有考察之道。卿其惕念擧行。巡未到或未及到處。卽以綸音傳之邑宰。使邑宰布告坊曲。柢受形止狀聞事。下諭于京畿監司李亨逵處。又敎曰。有旨中誤字同異。水原本釐正。而諺本則一件。先爲下送。此則巡到時。卿齎往諭。列邑則綸音到則星火頒布。諺本則待下送。亦卽傳布事。下諭于京畿監司李亨逵處。又敎曰。卿素嫺諺譯。而院中只有同副所翻譯者。殆不成說。卿於巡到宿站乘隙。必也釐正。遍布列邑可也。畢釐正後。一件具狀啓謄書上送事。下諭于京畿監司李亨逵處。又以水原府使閔鍾顯處下送綸音。敎曰。卿秪受此綸音。仍卽謄出眞諺兩本。遍布坊曲。俾大小民人。無或有不聞不知之弊。苟有泛忽。卿亦難免責飭。惕念擧行。本府最被災荒。境內民命。悉付於卿。卿其蚤夜不懈。竭誠賙救。以副分憂之責事別諭。又以廣州府尹金履禧處下送綸音。敎曰。卿其祗受此綸音。仍卽宣布坊曲。雖一面一里。有未謄給之處。雖一夫一婦。有未聞知之事。從當有摘奸憑處之道。各別惕念。俾無別樣論勘之弊事別諭。又以坡州牧使許炅處下送綸音。敎曰。深軫民事。特下綸音。分付本牧。星火謄出兩本。宣布民間。雖一夫一婦。萬一有不知不聞之弊。則當該守令。當各別重繩。此則自有廉探之道。監司以此嚴飭事。下諭于京畿監司李亨逵處。又以仁川府使尹得霖處下送綸音。敎曰。本道穡事告歉。而本府以瀕海之地。亦必多被旱澇之災。目下民情。可知其遑急。以此綸音眞諺翻謄。宣諭大小民人。無一民不覩不聞之弊。如或泛忽。從後考察。當該守宰。各別處分監司以此嚴飭事。下諭于京畿監司李亨逵處。又以豐德府使黃命耇處下送綸音。敎曰。邑倅治績。聞甚耄荒。從後更欲廉探處之。此綸音。令該邑倅眞諺謄布。而雖一夫一婦。若有不知不聞之事。該府使拿來嚴處。卿其各別嚴飭事。下諭京畿監司李亨逵。又以富平府使尹光裕處下送綸音。敎曰。邑宰祗受此綸音。仍爲謄出眞諺兩本。宣布坊曲。俾小大民人。無或有不聞不知之弊。苟有泛忽。難免罪過。以此監司嚴飭。本府酷被災荒。尤當致意賙賑。監司另加嚴飭事。下諭于京畿監司李亨逵處。又以南陽府使李東燁處下送綸音。敎曰。守宰祗受此綸音。仍卽謄出眞諺兩本。宣布坊曲。小大民人。無或有不聞不知之弊。苟或有泛忽。難免罪過。以此監司嚴飭。本府酷被歉荒。尤當十分賙救。民之流亡者。使之聞風還集。切勿迫束刷還。未離散者。使之安堵保存。期免顚連。監司巡到後另加面飭事。下諭于京畿監司李亨逵處。又以高陽郡守林重遠處下送綸音。敎曰。守宰祗受此綸音。仍卽謄出眞諺兩本。宣布坊曲。俾小大民人。無或有不聞不知之弊。苟有不審。難免罪過。以此監司嚴飭。本守民事。尤當致意賙救。監司另加面飭事。下諭于京畿監司李亨逵處。又以金浦郡守林夏喆處下送綸音。敎曰。守宰祗受此綸音。仍卽謄出眞諺兩本。宣布坊曲。俾小大民人。無或有不聞不知之弊。苟有泛忽。難免罪過。以此監司嚴飭。本郡治績太不了了。方欲另加廉探處之。監司亦加嚴飭事。下諭于京畿監司李亨逵處。又以交河郡守洪履健處下送綸音。敎曰。邑倅出自從班。治績必當自倍他人。而本郡穡事。道內諸邑中。尤甚中尤甚。民情之渴悶可知。今下綸音。出於慰撫蠲恤之意。眞諺翻謄。星火宣布。無一夫一婦不知之弊。如或泛忽。難免重勘。監司以此嚴飭事。下諭于京畿監司李亨逵處。又以楊州牧使洪明浩。驪州牧使任希敎。喬桐府使金海柱。通津府使金光運。長湍府使李漢五。竹山府使李彥忠。加平郡守李徹祥。朔寧郡守曺允先。麻田郡守崔炅。安山郡守李成祜。安城郡守金相龜。永平縣令尹羲厚。龍仁縣令金履中。振威縣令趙翼鉉。陽川縣令黃延祚。砥平縣監金思善。抱川縣監沈厚之。積城縣監徐命珪。果川縣監尹秀東。衿川縣監洪述祖。漣川縣監朴道翔。陽智縣監徐有悌。陽城縣監朴知源。陰竹縣監沈綏之。利川縣監李德鉉。楊根縣監李命熙。永宗防禦使金㻐處下送綸音。敎曰。守宰祗受此綸音。仍卽謄出眞諺兩本。宣布坊曲。俾小大民人。無或有不聞不知之弊。苟有泛忽。難免罪過。以此監司嚴飭事。下諭于京畿監司李亨逵處。又以開城留守鄭昌順處下送綸音。敎曰。本府亦是畿邑。此綸音眞諺。謄布民間。卿亦體此意。十分賙救可也事下諭。又以江華留守金魯鎭處下送綸音。敎曰。本府處畿內。此綸音祗受後。所管鎭堡。眞諺謄出。曉喩防曲事下諭。
정조 6년 · 강
命新印綸音。送于京畿監司處頒布。
정조 6년 · 목
敎曰。新印諭京畿大小民人綸音。京畿監營印本二件。寫本一件。成有旨下送。廣州府。水原府。各印本六件。寫本二件。驪州牧。坡州牧。楊州牧。富平府。南陽府。仁川府。長湍府。通津府。安山郡。安城郡。高陽郡。金浦郡。交河郡。龍仁縣。振威縣。陽川縣。果川縣。衿川縣。利川縣。各印本六件。寫本一件。竹山府。喬桐府。加平郡。朔寧郡。麻田郡。永平縣。砥平縣。抱川縣。積城縣。漣川縣。陽城縣。楊根縣。永宗鎭。各印本六件頒送。而同封送于監司處。使之頒布。
정조 6년 · 강
命新印綸音。內閣史庫玉堂賜給。
정조 6년 · 목
敎曰。新印京畿綸音。內閣二件。外奎章閣一件。五處史庫各一件。政院玉堂各一件。賜給。
정조 6년 · 강
遞承旨趙時偉。以李時秀代之。
정조 6년 · 목
時偉牌不進。敎以。聞有實恙許遞。前望單子入之。
정조 6년 · 강
命奉朝賀金致仁月廩。令地方官傳致。
정조 6년 · 목
京畿監司李亨逵以奉朝賀金致仁月廩不受馳啓。敎以。卽令地方官更爲傳致。仍以安心勿辭領受之意。措辭傳諭。祗受形止狀聞事回諭。
정조 6년 · 강
命武藝別監范河就待用棍懲勵。
정조 6년 · 목
訓鍊都監以前武藝別監范河就拘留北營啓。敎以。不必拘留。待用棍。決棍懲勵也。
정조 6년 · 강
給扶安等邑漂戶恤典。
정조 6년 · 목
全羅監司朴祐源。以扶安羅州等邑民家漂流馳啓。敎以。扶安羅州民戶漂流。若是夥然。令廟堂參考向日他道已施之例。分付道臣。卽爲劃給。仍令嚴飭地方官。着意安集。而給材結構等事。亦令各別顧助。其餘令該曹稟處。
정조 6년 · 강
命時囚今日內。皆令捧供以聞。
정조 6년 · 강
遞知義禁徐有隣。同義禁李在協。洪良浩。以尹晢東[東晢:I-PERSON]。李★(土+甲)。蔡弘履代之。尋遞李★(土+甲)。以沈墢爲同義禁。
정조 6년 · 목
政院啓言。義禁府都事來言時囚捧供事命下。而有隣身病。在協。良浩差祭。無以開坐。敎以。竝許遞。前望單子入之。又敎曰。同義禁許遞。前望單子入之。
정조 6년 · 강
命乾止山禁護。歸一停當。乾止。坤止及城內圖。形作屛上送。
정조 6년 · 목
全羅監司朴佑[祐:I-PERSON]源以乾止山今方摘奸禁護馳啓。敎以。才已申飭。而若不別般嚴立科條。則匪久又當如前解弛。卿其除尋常惕念。溯考久遠文蹟。且與地方官面議。以往復該曹之事。卽爲往復。可以自營處決之事處決。歸一停當後。形止及節目。倂與圖形狀聞。每欲下敎而未果。乾止。坤止之山及城內圖形。作爲屛障。上送政院事回諭。又敎曰。邊山及關防要害處。亦各作一屛子上送事。下諭于全羅監司處。
정조 6년 · 강
配沈念祖于錦山郡。
정조 6년 · 목
義禁府啓言。前大司諫沈念祖錦山郡竄配。請押送。允之。
정조 6년 · 강
命罪人泓徵破家瀦澤。降邑號。
정조 6년 · 목
義禁府啓言。罪人泓徵旣已承服正刑。其父母妻妾子女祖孫兄弟姊妹之妻妾伯叔父兄弟之子年歲姓名。考出帳藉。應坐諸人。一一査出牒報後。依律擧行。而籍沒家產。破家瀦澤。降邑號罷守令等事。請令各該司擧行。允之。
정조 6년 · 강
命世彩等五名。嚴囚捕廳。
정조 6년 · 목
右捕廳啓言。罪人泓徵子世彩及泓徵兄泗徵故。其子世杓。泓徵弟㴠徵子壽孫永孫等五名。自洪忠監營捉來。嚴囚右捕廳。允之。
정조 6년 · 목
義禁府啓言。中官李興源傳旨內。泛稱遲晩。請刑推得情。敎以。除刑推議處。
정조 6년 · 강
命時囚李萱更問取招。
정조 6년 · 목
義禁府啓言。高原前郡守李萱納供。終不直陳。當請刑而曾經宣傳官。勿請刑。請上裁。敎以。渠有酷刑殺人之罪。旣登於臺章。又發於道啓。手勢之殘虐。前所罕有。渠於特敎置對之下。焉敢抵賴不服。況其供辭。萬萬無嚴。此而例勘。紀綱將至掃地。更良嚴問取招。待直招。修整文書入啓。萬一如前游辭。施威嚴問。雖以飮酒一款言之。尤焉敢此等說話對供乎。究厥情狀。節節痛駭。原供辭勿施。
정조 6년 · 강
命時囚洪致範汰去放送。
정조 6년 · 목
義禁府啓言。南所衛將洪致範傳旨內。泛稱遲晩。當請刑而曾經宣傳官。 勿請刑。請議處。敎以。雖無可汰之事。近來衛將輩巡綽。殆近名存實無。小雨則不欲卽發。屢次摘奸。輒皆見捉。懲一之政。不容但已。此囚汰去放送。
정조 6년 · 강
命罪人崔益大等放送。崔永弼等定配。
정조 6년 · 목
因洪忠監司趙㻐密啓。敎以。委卿究問。不過是參謀共情之人也。卽今在囚者。鉤覈而無實。騷擾則可悶。別無更加發捕之處。及今酌處。實合究竟之方。罪人崔益大。崔百能。特從曠蕩之典放送。崔永弼與泓賊聯枕同宿之說。渠不得發明。而嚴辭排斥。猶爲可生之端。蔡弘晋疏草謄給。雖無可疑。蒙騃之狀。觀於渠供。可以推知。竝減死定配。
정조 6년 · 강
遣承旨詣 宗廟　永禧殿　景慕宮。奉審摘奸。
정조 6년 · 강
詣摛文院齋室。仍召見時原任大臣。判府事鄭存謙。領議政徐命善。判府事鄭弘淳。左議政李福源。
정조 6년 · 목
具翼善冠袞龍袍。乘輿出協陽門。詣摛文院殿座。敎曰。明日齋戒相値。次對不得來會。有下詢事。大臣今日入侍事傳諭。存謙等進伏。予曰。以齋戒之相値。明日賓對。不得來會。故今日卿等預先請來矣。予曰。昨見畿邑所下綸音乎。命善曰。見之矣。予曰。此事卿等所見。果何如耶。命善曰。不勝惶感矣。予曰。今日見卿而有可賀者矣。卿之子欲爲調用。而頃日出窠者。卽禮賓參奉也。此則殊非待大臣之意。玆際適有相換之窠。故事得順成矣。弘淳曰。臣之女壻亦爲蒙恩。莫非聖恩也。予曰。卿之女壻。予非留念。而此皆渠之當窠也。予曰。今日以海西事欲爲酌處。而有此來會之下敎矣。予曰。世間寧有如許之道理。而今以密啓辭意論之。此輩之凶獰。不可勝言。然而其凶頑之說。則不忍一一記此矣。命善曰。其所爲痛惡矣。予曰。果然。而申宗賢則身爲座首。不畏國法。肆然迎接於公廳。輸賂資送之狀。尤極痛惡矣。命善曰。此等之中。魁首鋤治。然後可杜日後之亂賊矣。予曰。德相之形跡。綻露無餘。今則何如云也。命善曰。其罪狀實難容貸。先除德相。其餘諸賊。依法斷刑當然矣。予曰。近來所稱根柢上又有根柢之說。亦可怪異矣。命善曰。似有苗脈也。予曰。以湖獄事觀之。世道雖云如此。古往今來。豈有如泓賊之凶慘者乎。凶疏中湯武之說。其餘叵測不忍聞之語。不可一一說道。而論其罪狀。死有餘罪。且聞其侄世杓。亦爲承款而不畏其死云。尤極凶頑。世事雖云罔測。豈料如許變怪之層出乎。命善曰。然矣。存謙曰。鋤除根柢。然後此等之賊。永可止息矣。予曰。近見卿之獻議。則辭意極涉太峻矣。德相之罪。今則無所掩置。而其梟獍心腸。難可測量矣。命善曰。擧國懲討。何可容恕乎。予曰。以所聞所見。渠所謂某樣道理等說。論其情跡。罪不容貸。而今之寬宥含忍。姑施惟輕之典者。實欲其有於變時雍之效矣。命善曰。聖敎果當矣。予曰。卿等豈盡知我心也。予則每於德相。忍而不發矣。以今番泓賊之招觀之。筵中酬酢。亦皆聞知。此豈非怪訝之一端乎。命善曰。極爲怪矣。予曰。邇來日氣過熱。小無開霽之時。而且東風連吹。此甚可悶也。命善曰。然矣。予曰。海西事。今爲酌決。按問使則當爲復路矣。命善曰。似然矣。予曰。此事極可痛惡也。自朝家發配罪人。何以迎接於鄕廳。自同平人。待以酒肴。且收斂於近百人。資送以七百餘金。又令吏輩往拜於所住處。其所行習。無非可怪可惡之事。其時監司。發配地方官。平山府使。宜當各別檢飭。而看作尋常。小不禁懲。而今番諸賊接跡而起。此蓋由於不善禁飭之致。其時監司。發配地方官。平山府使。則難免其罪矣。命善曰。然矣。予曰。其時監司及發配地方官。當用何律而可得其宜乎。命善曰。監司削職。而地方官竄配。似可便當矣。予曰。其時平山府使。亦無異同。何以處之則可乎。命善曰。比於監司與發配地方官。似可稍輕矣。予曰。此事異於他事。境內若是擾亂。爲官長者。豈有不聞不知之理乎。命善曰。未及聞知。不是異事也。予曰禮判所見何如。禮曹判書鄭民始曰。不善檢飭。彼此一罪矣。予曰。渠則前後蒙恩。非比他人。而且出入近侍之列。則警勤必倍於他人。竭誠報效。在渠爲當然之道理。佯若而不告朝廷。且當其時。雖有上京之行。寧有不聞之理乎。論其罪狀。可無輕重之別矣。命善曰。以臣所見。似有輕重矣。予曰。然則徒配可也。而其時平山兼任守令。亦不可無罪矣。予曰。此事不得已有處分。而兼官之名。則問于柳孝源。捧傳旨也。予曰。今番罪人。以多少論之。其中最多者申哥。而其時發配。只爲二人乎。命善曰。然矣。予曰。今則海湖兩道伯。當爲發巡矣。命善曰。錦伯母病非輕云。甚可悶矣。予曰。其在孝理之情。誠爲可悶也。命善曰。如或瓜歸則誠可好事。而如有不幸。則豈有如此情事乎。予曰。此事誠甚難處。而今年之內。四次迎送。豈非軫念處乎。敎曰。別雲釼有頉之代。才已改落點矣。聞以本職拘礙云。別雲釼鄭尙淳本職許遞。使之入參。予曰。傳敎謄書之時。每多誤錯。向來以酺祭傳敎言之。甚可怪也。
정조 6년 · 강
景慕宮官員印信。命造送。
정조 6년 · 목
領議政徐命善啓言。 景慕宮官員。尙無印信。事涉未安。印信一顆造送事。請分付該曹。從之。
정조 6년 · 강
飭密諭及發捕之行。誅討之弊。
정조 6년 · 목
敎曰。近來奉命急走。逐日連續。畿邑必多弊端。今此使卿營將校齎送。蓋出省弊之意。卿其知悉。各別嚴飭發遣。因此亦有提飭者。雖以湖西密諭及發捕之行言之。往來之際。作拏多端。甚至捕卒輩敺打人吏。誅討酒食。站舍蕭然。害及鷄犬云云。何不別般嚴飭。俾各操切乎。此後惕念。如有大段弊端。據實具由狀聞。小事往復該營該廳。使之科罪。此有旨一通。謄關分付沿路守宰處。萬一守宰膠守此敎。凡於明火療飢等事。泛忽擧行。致或遲滯。此則難免重罪。一體嚴飭。立馬之際。每多稽滯。此亦察飭事。下諭于京畿監司處。
정조 6년 · 강
命前直提學鄭志儉。前直閣金載瓚竝仍任。
정조 6년 · 목
敎曰。本閣無在京時任閣臣。前直提學鄭志儉。前直閣金載瓚竝仍任。
정조 6년 · 강
命綸音諺本頒布。
정조 6년 · 목
因京畿監司李亨逵綸音諺本上送狀啓。敎以。卿之所上諺本。可謂恰好。以此頒布可也事回諭。
정조 6년 · 강
下諸罪人決處綸音于黃海道按問使沈頤之處。
정조 6년 · 목
敎曰。一自朝家有德相處分以來。凶孼唱和。變怪層疊。湖獄未竟。而海獄繼起。亨夏等纔勘。而瑞集輩又出。人心之陷溺。胡至此極。議者咸曰。今此干紀之滋䌓。寔由治獄之太輕。國之有法。所以刑一人而使千萬人免于刑也。竝宜亟正常刑。以爲後懲。此誠執法之論也。蓋諸囚中詞證可疑。情理差輕者。姑置勿論。如朴瑞集則作爲詩章。投贈亨夏。而以高義特節稱之。亨夏告由之文。卽是護逆之斷案。則以護逆謂之節義者。果是何許心腸。申炡則景莘之扁堂。承烈之從遊。可見平日之情跡。而亨夏之行。又擔當資送。則明是自中之渠魁。況渠供中逆能之爲逆。今始知之云者。其包藏之叵測。綻露無餘。李宗弼則己卯名賢猶爲伸冤。某論伸冤。亦不爲逆之說。爛熳酬酢。以德相。亨夏。比之靜菴一流。權榕則瑞集之凶詩。袖傳於亨夏之至親。而可爲事能爲之語。向亨夏說道。李逢源則朝能夕相。被罰於校儒。而猶不知戢。亨夏之去。肆然往別。則其主張凶論之狀。自難掩諱。申延祖。榮祖。以亨夏至親。亨夏被罪之後。不少忌憚。榮祖則構出通文。謂以書齋慘被禍變。不可不會議。延祖則約會榮祖及申炡。李宗弼等。主論發通。而手寫其通文。傳送於各處。申宗賢則身爲座首。不畏國法。引接亨夏於鄕廳。肴酒慰饋。出錢贐行。至令吏輩往拜於所住處。安如岳則渠以保放罪人。又出於今番囚供。設令不參於齋會。可知無憚於出入。又是罪上添罪。此類皆心懷怨誹。眼無刑法。公肆黨護之習。欲與朝廷角勝。向則猶亨夏一人。而今則十亨夏矣。三尺至嚴。實難容貸。一切置辟。廷議固當。而予意猶有不然者。死生趨避之情。蠢動咸具。彼亦人耳。反其好惡之性。甘受黨與之誅者。其故何也。是蓋由於德相爲先正之後孫。而渠輩又居在僻陋之鄕。平日依附。其來已久。畢竟罪案容或未悉。故不能遽割其阿好。遂敢致疑於處分。轉輾詿誤。以至此爾。大抵朝家之於先正。尊尙有素。登極以後。配亨 廟庭。以昭契合之盛。親製碑文。庸賁衣冠之藏。見諸事實者。亦不可謂不至矣。德相以厥後孫。得竊儒名。則招徠之尊寵之。冀或有補於朝政。無忝其家聲。而彼顧附麗權奸。憑藉勢焰。動靜語默。惟其指使。只知有權奸。不知有朝家者。厥惟久矣。末乃貫通腸肚。綢繆謀議。顯沮大計。潛圖國脈。至於四字凶言。登諸章奏。又若衛所一語。予果親聽。則眞贜露矣。鐵案成矣。噫嘻。德相。眞所謂家之賊子。國之亂臣。使先正在者。誅絕之當何如也。故朝家聲討。亦出於不得已。而若其尊尙先正之意。毫無終始之間焉。然則德相雖獲罪於朝廷。卽於先正何間。朝廷雖置辟於德相。亦於先正何傷。大賢之後。背先忘祖。凶國禍家者。間亦有之。雖以我朝近事言之。戊申之獄。趙文正之後裔出焉。若以文正之故。護其犯逆之裔。則是果爲尊文正乎。反爲辱焉耳。今奚獨於德相而疑之哉。此等事情。此䓢義理。渠輩惟不知故耳。知則寧有是哉。予所以得其情而哀矜者此也。且夫正其罪。曷若服其心。使民有畏而無犯。曷若牖迷而遷善乎。玆以德相之本末。反復申諭。俾有以開曉。而右項諸囚。竝付罔治之義。姑施惟輕之典。朴瑞集。申炡。李宗弼。嚴刑三次減死。絕島限己身定配。權榕。李逢源。嚴刑二次島配。申延祖。榮祖定配。申宗賢嚴刑一次定配。安如岳亦爲嚴刑定配。至如李來源。則往見亨夏。渠不敢諱。而入北之說。猶屬難明。申應壁則通文受置。雖已自服。而主張斂錢。亦無的證。李壽岳。壽采。金致英。李逈源等。餞別亨夏。誠甚痛惡。而其他罪犯。姑無現發。竝加刑二次放送。趙宗煜則多出錢財。資送亨夏。罪固難赦。而甥姪救窮之說。猶爲渠諉托之端。加刑一次放送。申烓則以炡之弟。爲囚所援。而猶無顯著之罪犯。申時浹則陽復之去。渠雖往見。旣是親査之間。則容有可恕之道。金希集則以其時適遭喪慽。爲不往見之證者。不無所據。申儐則資送亨夏之說。雖甚藉藉。渠旣終始發明。亦無證左之可斷。而又況皆受一次之刑。至於鄭東印宗瑞。則設令渠被人誘囑。出錢資送。原無知識。不足深責。竝放送。而於其決遣之際。按問使與監司。將此綸音。詳諭於諸罪人。仍爲遍頒道內各邑士民等處。使遐方愚頑之類。咸知朝廷好生之德。惟新之意焉。嗚呼。瑞集等秉彝之天。猶有一分未泯。則聽此申諭。亦必如夢得覺。而羞前之爲矣。若其他無故之人。設有從前聽聞之誤。尤宜革心改圖。去危就安。如是之後。若或執迷不悟。狃惡罔悛。復自陷於黨逆之科。則朝廷亦末如何矣。其毋曰國無法也。仍敎曰。綸音一通書下。卿其祗受後曉諭諸囚。或刑或配或放。申炡。朴瑞集。李宗弼。論其負犯。合置極律。而相亨兩賊。俱未用法。則此類之先加大辟。在朝家刑政。終不免有倒置之歎。如是處分。不至失刑。至於權榕等諸囚。不過是漸染詿誤而然。今番諸囚加刑次數度數。幷與前受劃紙通計。綸音則面飭道伯仍卽謄布列邑後。卿則卽爲復路事。下諭于黃海道按問使沈頤之處。
정조 6년 · 목
承旨徐有防啓言。今日傳 香時。獻官凝善君爔最後入來。以致受 香之差晩。爔請重推。從之。
정조 6년 · 강
命黃海前監司李敬養削職。海州判官金宗範定配。平山前府使柳孝源徒配。
정조 6년 · 목
敎曰。向來亨夏査事。別遣審覈之使。下去本道推問。蓋以時値藏刑。有難設鞫故也。事面無異鞫獄。亨夏發配之時。任其行止。迂路至平山。出入鄕廳。自同平人。甚至有七百金資送。近百人出錢之擧。而瑞炡弼等許多罪犯。亦莫不由於此。此之不已。來頭自鞫廳減死發配之類。亦將有似此擧措。該道方伯守令。烏可免重勘。黃海前監司李敬養削職。發配地方官海州判官金宗範定配。雖以本邑言之。亨夏之如是跳踉。身爲官長。豈有不聞不知之理乎。不卽馳告營門。至今未免掩置。渠在近侍警動必倍他人。設令受由上京。此不足爲寬恕之端。平山前府使柳孝源徒配。兼任守令問名。爲先削職。
정조 6년 · 강
有政。吏曹判書李性源。參判鄭一祥。兵曹判書李命植進。
정조 6년 · 목
敎曰。此時營下守令。不可曠官。海州判官當日辭朝。全州判官今日政。各別擇差。○因大司憲望筒。敎以。三望皆以在外人擬入何也。勿施。更爲擬入。又敎曰。才命無故人擬入。則如是爲之。事極未安。政官推考。更爲擬入。○以鄭尙淳爲大司憲。趙長鎭爲白川郡守。權彝性爲臨陂縣令。李義逸爲全州判官。兪漢炅爲海州判官。朴天行爲副應敎。鄭好仁爲右參贊。李在協爲副總管。
정조 6년 · 강
施知事李衍祥隱卒之典。
정조 6년 · 목
因逝單子。敎以。向來力辭官職。愍其悲苦之懇。雖不得已從許。而自是厥後。益有向用之意。蓋以如今澆俗。能遂退處之志故耳。遽聞長逝。實所不料。弔祭等事。自有常典。而其子闋服後。令該曹調用。示予嗟惜之意。
정조 6년 · 강
命金鍾秀上來。沈念祖放送。
정조 6년 · 목
敎曰。向以寶鑑跃文事。有上來釐正之命。而汔今幾日。尙無動靜。未知重臣以情勢自處故然耶。所謂情勢云者。指䵝昧難明之事。而業已昭暴無餘矣。重臣又或以進退。有咨且之意乎。此則不無欲其入而閉其門之嫌。況無彼無此而咸欲保合。卽予一副當苦心成憲。因重臣被竄者。方欲賜環到。今在重臣。尤無執引之端。行司直金鍾秀斯速上來。改進文字事。卽爲下諭。跡雖駭妄。情出劻㥘。俾渠尋自新之方。俾重臣得進身之堦。不害爲兩便之政。洪州牧竄配罪人沈念祖放送。
정조 6년 · 강
命罪人申光謙等定配。趙得豐等爲奴。成德院等放送。
정조 6년 · 목
敎曰。諸囚旣皆決處。京外何異。捕廳在囚罪人中申光謙情節。無異知情。姑不承款。移送刑曹。絕島定配。定配時三堂待朝開坐。讀諭六月二十八日親鞫後綸音及澤白結案招。俾渠知革心之方。成德院聞是愚氓云。不足深誅。分揀放送。亦爲移送刑曹。綸音及結案謄給渠處。一番曉諭決遣後。使之草記。豐曄不可尋常盤問。嚴飭捕廳。各別牢囚。以待處分。其外罪人中火者韓尙文。金慶得。林天祿。皆是豐曄至親。亦爲移送刑曹。使之一處定配。趙得豐。趙命稷。論渠等罪犯。萬戮猶輕。當初捕將不得摘發。反爲都憲風聞所執捉。此等捕將。無異偶人。雖不追論罪罰。若令此等捕將盤問。難保其得情。況造謀之夢獜[麟:I-PERSON]減死。則此兩漢宜無異同。亦令移送刑曹。濟州絕島中。恨限己身爲奴事。分付捕廳。罪人火者朴昌新。朴道平。別無更問之端。而昌新有難白放。本鄕編役。道平則放送事。一體分付捕廳。